
МИНИСТАРСТВУ ДРЖАВНЕ УПРАВЕ И ЛОКАЛНЕ САМОУПРАВЕ
МИНИСТАРСТВУ ПРАВДЕ РЕПУБЛИКЕ СРБИЈЕ
МИНИСТАРСТВУ ФИНАНСИЈА РЕПУБЛИКЕ СРБИЈЕ
      Поштовани,
     У вези са Вашим е-маилом, а у вези са позивом за  трећи састанак у поступку преговора за закључивање измена и допуна Посебног колективног уговора за државне органе, Синдикат организација правосудних органа Србије је одржао састанак Главног одбора дана 17.07.2021.године, на коме су донети следећи предлози и закључци, јер је неопходно да одмах започнемо преговоре за наше предлоге и захтеве, како би они били узети у обзир приликом израде буџета за 2022. годину.

 Што се тиче Војног синдиката Србије донета је одлука ГО СОПОС-а да је наш синдикат, против да учествују и преговарају у поступку измена и допуна ПКУ за државне органе јер нису потписници истог а умањиће нашу преговарачку моћ и може угрозити права запослених у правосудним органима Србије. Напомињемо да се наш синдикат,  као репрезентативни и већински синдикат, (највећи број чланова из правосуђа), већ дужи низ година бори да се донесе закон о правосудној администрацији и да се правосуђе издвоји из система државне управе.

  У току је, у свим правосудним органима, припрема Предлога финансијског плана за 2022.годину, а у Упутству за припрему буџета РС за 2022.годину и пројекцији за 2023. и 2024.годину, осим јубиларних награда и новчаних честитки за децу запослених, нису предвиђене намештеничке награде, које треба предвидети тако што ће се рачунати проценат у висини од 1% месечног платног фонда запослених и то: државних службеника и намештеника. Посебно истичемо да поједине категорије намештеника, обављају послове државних службеника, али са зарадама су мање и до 15.000,00 динара. Велики број намештеника је остао у занимању намештеника, а испуњавају услове да буду државни службеници јер није било систематизованих радних места, а у кадровским плановима који су већ добили правосудни органи за 2021.годину, предвиђени су само запослени на одређено време који раде дужи низ година, тако ће намештеници наставити да раде послове државног службеника а примаће плату намештеника, због чега је веома битно и хитно Ваше поступање.
Предлажемо да са Вашим стручним службама, размотрите могућност да се намештеницима изврши  једнократна исплата у 2021. години. Износ би се утврдио на састанку. Напомињемо да је на првом састанку у Министарству државне управе и локалне самоуправе закључено да Министарство правде и Министарство финансија нађу модалитет у циљу побољшања материјалног положаја намештеника и да уколико не постоји ниједна од могућности које су синдикати предложили по основу повећања коефицијента, повећања по основу додатка за остварене резултате ради или повећања по основу додатка за додатно оптерећење на раду, да се намештеницима исплати једнократна помоћ до изналажења повољнијег решења. Упућујемо овај предлог, како би се бар у једном делу, надокнадиле изостављене намештеничке награде у овој години.
У напред наведеном Упутству нису предвиђена примања запослених ради побољшања материјалног положаја и побољшања услова рада, па како је правосудним органима крајњи рок за достављање Предлога финансијског плана за 2022.годину и то 09.август 2021.године Министарству правде а 10.август 2021.године Високом савету судства, то је неопходно хитно поступање, како би се благовремено за 2022.годину предвидео додатак за побољшање материјалног положаја и услова рада запослених у правосудним органима и како не би дошло до додатног незадовољства запослених у правосудним органима.    
У вези члана 34. ПКУ предлог СОПОС-а је да се проценат за минули рад са 0,4 повећа на 0,5% за сваку годину у радном односу, и то без обзира на послодавца претходника, што подразумева и проширење овог права, с обзиром да се сада према важећим одредбама остварује само за рад у државним органима и органима АП и ЈЛС. На другом састанку је био договор да Министарство финансија провери податке о уштедама у буџету које су остварене по питању минулог рада 2015. године. Прва процена би требало да се односи на увећање процента, а друга процена би требало да се односи проширење права на цео радни стаж. У погледу обухвата права синдикати су се изјаснили да је прихватљива могућност да се обухвати радни однос у јавном сектору, а да проценат остане 0,4%. Синдикат СОПОС прихвата могућност да проценат остане на 0,4% али да проширење права се односи не само на јавни сектор већ на цео радни стаж.

  Исто тако, требало би отпочети преговоре и о висини основице за државне службенике и намештенике и да се дефинише износ за топли оброк и регрес за коришћење годишњег одмора у одговарајућем износу.
Сагледавајући Ваше изузетно ангажовање на изналажењу прихватљивих решења,  везано за измене и допуне ПКУ-а, достављамо Вам наше предлоге и захтеве, који би, између осталог, требали бити предмет састанка који ће се одржати дана 20.07.2021.године.

